Lars Barfoed (KF), 2008-12-02:
Enhedslisten har fremsat det her forslag om, at regeringen skal sørge for, at borgerne kan sige nej tak til at modtage alle mulige former for uadresserede forsendelser.
Det er altså både reklamer og ugeaviser og meget andet.
Men borgerne skal fortsat kunne modtage officielle informationer, som myndighederne vurderer skal ud til alle borgere.
Det lyder sådan set fornuftigt.
Det er bare sådan, at Forbrugerombudsmanden for nylig har offentliggjort, at der er forhandlet en frivillig brancheløsning på plads vedrørende distribution af uadresserede forsendelser.
De forhandlinger er altså udmøntet i nogle retningslinjer, som medfører en mere effektiv nej tak-ordning end den, vi kender i dag.
Det er nogle retningslinjer, der træder i kraft den 30. april 2009, og på det tidspunkt bliver der to nye muligheder for at sige nej tak til forsendelser uden adresse.
Den ene mulighed er »reklamer nej tak«, og den anden er »reklamer og gratisaviser nej tak«.
De nye ordninger gælder for alle husstande, dvs. både villaer, rækkehuse og lejligheder samt også fritidshuse, og der har man jo ikke tidligere kunnet få sådan en nej tak-ordning til sit fritidshus.
Forbrugerombudsmandens retningslinjer betyder, at borgerne stadig væk vil få de nødvendige informationer ind ad døren fra statslig, kommunal og regional side, valgmateriale fra politiske partier, materiale fra sygdomsbekæmpende og velgørende organisationer samt kirkeblade.
Retningslinjerne flugter naturligvis, når det er Forbrugerombudsmanden, der har stået for dem, med markedsføringsloven, der jo hører under Økonomi- og Erhvervsministeriet.
Dermed er forsendelser, der har karakter af en erhvervsmæssig aktivitet, omfattet af disse retningslinjer.
Det betyder samtidig, at såvel distributør som afsender og udgiver, f.eks. det lokale pizzerias egen omdeling af reklamer eller udgiverens egen budomdeling af en gratis avis, er omfattet af retningslinjerne.
Alle parter skal derfor respektere det nye nej tak.
Yderligere vil jeg gerne fremhæve, at det er oplyst over for mig, at når Forbrugerombudsmanden udsteder retningslinjer, så gælder markedsføringslovens almindelige sanktionssystem.
En eventuel lovgivning inden for mit ministerium ville kun have reguleret distributørernes omdeling.
Forbrugerombudsmandens nye retningslinjer omfatter derimod som nævnt såvel distributører som afsendere.
Derfor er det min opfattelse, at den nye regulering på en god og hensigtsmæssig måde imødekommer de borgere, som ikke ønsker at modtage reklamer og gratisaviser.
Jeg vil meget gerne benytte lejligheden her til positivt at anerkende den betydelige indsats, som Forbrugerombudsmanden har gjort med hensyn til at få hele branchen til at bakke op om de her retningslinjer.
Jeg skal også nævne, at når retningslinjerne har virket i 1 år, vil Forbrugerombudsmanden evaluere dem sammen med branchen.
På det grundlag vil jeg på regeringens vegne afvise det foreliggende beslutningsforslag, selv om jeg sådan set er enig i intentionerne i det.
Jeg synes sådan set, at grundtanken er fornuftig.
Man kan sige, at Forbrugerombudsmanden bare har overhalet forslaget indenom og i virkeligheden gennemført noget, som jeg tror er bedre, end hvis vi havde gennemført en lovgivning.